
R E F E R A T   D E   A P R O B A R E
pentru revocarea Hotărârii Consiliului Local nr. 143/2023 privind constituirea Structurii Comunitare Consultative ca organ de specialitate al Consiliului 
Local al Municipiului Brad, fără personalitate juridică, în scopul 
sprijinirii activității de prevenire a separării copilului de familie


[bookmark: _Hlk204336760]Prin Hotărârea Consiliului Local nr. 143/2023 s-a constituit Structura Comunitară Consultativă (SSC) ca organ de specialitate al Consiliului Local al Municipiului Brad, fără personalitate juridică, în scopul sprijinirii activității de separare a copilului de familie.
Această Structură a fost constituită pentru a sprijini instituția noastră cu ducerea la îndeplinire a prevederilor art. 114 din Legea nr. 272/ 2014 privind protecția și promovarea drepturilor copilului, cu modificările și completările ulterioare: ,,Autorităţile administraţiei publice locale au obligaţia de a implica colectivitatea locală în procesul de identificare a nevoilor comunităţii şi de soluţionare la nivel local a problemelor sociale care privesc copiii”.
Conform Regulamentului de Organizare și Funcționare aprobat, această structură se întâlnește trimestrial în ședință ordinară şi în şedinţă extraordinară, ori de câte ori este necesar. 
Conform prevederilor art. 21 alin. (1) din Regulament ,,Munca depusă de către membrii SCC este remunerată, indemnizația de ședință fiind echivalentă cu 1% din indemnizația Primarului Municipiului Brad ”, iar conform prevederilor art. 13 alin. (3) din Legea nr. 156/2023 privind organizarea activităţii de prevenire a separării copilului de familie ,,Indemnizația se suportă din bugetul local al Municipiului Brad, în limita creditelor bugetare aprobate cu această destinație și cu încadrarea în limita maximă a cheltuielilor de personal”.
Prin adresa nr. 36333/23.07.2025 Serviciul Buget, Finanțe, Contabilitate, Taxe și Impozite Locale din aparatul de specialitate al Primarului Municipiului Brad ne-a comunicat faptul că la nivelul Municipiului Brad, din cauza insuficienței resurselor financiare, nu există prevedere bugetară și nici posibilitate de alocare a acestor sume de bani pentru a remunera munca depusă de către membrii Structurii Comunitare Consultative, respectiv pentru achitarea indemnizațiilor de ședință la care aceștia ar avea dreptul, conform prevederilor legale în vigoare.
În contextul dat, apreciem că obligația prevăzută de art. 114 din Legea nr. 272/ 2014 privind protecția și promovarea drepturilor copilului, cu modificările și completările ulterioare este îndeplinită cu ajutorul altor instrumente prevăzute de legislația în vigoare, respectiv:
- protocoale de colaborare încheiate cu medicii de familie din municipiul Brad, având în vedere cadrul legal aplicabil;
- echipa mobilă pentru intervenția de urgență în cazurile de violență domestică constituită în conformitate cu prevederile legale în vigoare;
- Convenția de colaborare nr. 46060/ 18. 12. 2019 încheiată cu Direcția Generală de Asistență Socială Hunedoara, având ca obiect colaborarea interinstituțională în vederea aplicării în mod unitar și cu celeritate a dispozițiilor legale care reglementează activitatea de prevenire  a separării copilului de părinții săi, de respectare a drepturilor persoanelor cu dizabilități, a persoanelor vârstnice și a altor persoane adulte aflate în dificultate, precum și de prevenire a instituționalizării acestora;
- Convenția de colaborare nr. 40107/16.10.2020 încheiată cu Direcția Generală de Asistență Socială Hunedoara, având ca obiect stabilirea cadrului general de colaborare interinstituțională – prin DGASPC Hunedoara - Centrul de zi de recuperare pentru copii Deva, prin care se asigură consiliere, informare, consultații, kinetoterapie, masaj, terapie logopedică, terapie cognitivă, terapie individuală și de grup;
- Convenția de parteneriat nr. 61537/20.12.2022  încheiată cu Școala Gimnazială ,,Mircea Sântimbreanu” Brad, având ca obiect colaborarea în vederea eficientizării măsurilor de asistență socială în comunitate, în domeniul prevenirii abuzului, neglijării și exploatării preșcolarilor și elevilor cu părinți plecați la muncă în străinătate; 
- Convenția de parteneriat nr. 36999/ 27.08.2022 încheiată cu Școala Gimnazială ,,Mircea Sântimbreanu” Brad, având ca obiect colaborarea în vederea eficientizării măsurilor de asistență socială în comunitate în domeniul prevenirii abuzului, neglijării și exploatării antepreșcolarilor.
În contextul celor de mai sus am inițiat prezentul  proiect de hotărâre prin care am propus revocarea Hotărârii Consiliului Local nr. 143/2023 privind constituirea Structurii Comunitare Consultative ca organ de specialitate al Consiliului Local al Municipiului Brad, fără personalitate juridică, în scopul sprijinirii activității de prevenire a separării copilului de familie și îl supun spre dezbatere și aprobare plenului Consiliului Local al Municipiului Brad în forma prezentată.
	Invoc în susţinerea propunerii mele prevederile art. 129 alin. (1) și alin. (14) din O.U.G. nr. 57/2019 privind Codul administrativ, cu modificările și completările ulterioare ale Legii nr. 554/2004 a contenciosului administrativ, cu modificările și completările ulterioare.

